ΓΡΑΠΤΗ ΕΡΩΤΗΣΗ P-3088/00

υποβολή: Antonio Tajani (PPE-DE) προς την Επιτροπή

(25 Σεπτεμβρίου 2000)

Θέμα: Επίθεση σε βάρος εβραίου καθηγητή από ομάδα ναζισκίν

Ο κ. Luis Marsiglia, καθηγητής θρησκευτικών, καθολικός εβραϊκής καταγωγής, τραυματίσθηκε σοβαρά από 3 ναζισκίν στη Βερόνα.

Η πολλοστή αυτή επίθεση προκαλεί ανησυχία σε όλες τις ιταλικές εβραϊκές κοινότητες και ιδιαίτερα σε εκείνες της Ρώμης, Μιλάνου, Φλωρεντίας, Τεργέστης, Γένοβας, Λιβόρνο και Τορίνο.

Το Ευρωπαϊκό Κοινοβούλιο έχει κατ' επανάληψιν εκφρασθεί κατά κάθε μορφής ρατσισμού και ξενοφοβίαςπογραμμίζοντας τον κίνδυνο της παρουσίας στην Ευρώπη ομάδων και κινημάτων δεδηλωμένα συνδεδεμένων με βίαιες μορφές ρατσιστικής μισαλλοδοξίας.

Ποιες επείγουσες πρωτοβουλίες προτίθεται να αναλάβει η Επιτροπή για να αντιμετωπισθούν οι απαράδεκτες αυτές μορφές επίθεσης σε βάρος ευρωπαίων πολιτών εβραϊκής καταγωγής, όπως επίσης και σε βάρος της οποιασδήποτε μειονότητας;

Απάντηση της κας Διαμαντοπούλου εξ ονόματος της Ευρωπαϊκής Επιτροπής

(23 Οκτωβρίου 2000)

Η Επιτροπή ανησυχεί έντονα για τη σειρά αντισημιτικών επιθέσεων στην Ιταλία. Εκφράζει τη λύπη της για τις ενέργειες αυτές και συμπάσχει με τα θύματα και τις οικογένειές τους. Τέτοια βία είναι απαράδεκτη στην Ένωση, η οποία βασίζεται στις αρχές της ελευθερίας και του σεβασμού των ανθρωπίνων δικαιωμάτων, των θεμελιωδών ελευθεριών και του κράτους δικαίου.

Η συνθήκη του Άμστερνταμ ενίσχυσε τα νομικά μέσα της Ένωσης για την αντιμετώπιση του ρατσισμού και της ξενοφοβίας στην Ευρώπη. Οι διατάξεις της συνθήκης της Ευρωπαϊκής Ένωσης για την αστυνομική και τη δικαστική συνεργασία σε εγκληματικέςποθέσεις ορίζουν ρητώς ότι η Ένωση λαμβάνει μέτρα για την πρόληψη και την καταπολέμηση του ρατσισμού και της ξενοφοβίας. Το νέο άρθρο 29 της συνθήκης ΕΚ ορίζει την πρόληψη και την καταπολέμηση του ρατσισμού και της ξενοφοβίας ως τους κύριους στόχους για την επίτευξη ενός χώρου ελευθερίας, ασφάλειας και δικαιοσύνης.

Βάσει του πρώην άρθρου K.3 της συνθήκης της Ευρωπαϊκής Ένωσης, το Συμβούλιο ενέκρινε στις 15 Ιουλίου 1996 κοινή δράση για την καταπολέμηση του ρατσισμού και της ξενοφοβίας(1). Κύριος στόχος ήταν η διευκόλυνση της αποτελεσματικής δικαστικής συνεργασίας μεταξύ των κρατών μελών για την αντιμετώπιση του προβλήματος, με το να μην επιτρέπεται στους δράστες να εκμεταλλεύονται τις διαφορές της νομοθεσίας εντός της Ένωσης για να διαφεύγουν από τη δικαιοσύνη. Μια δεύτερη έκθεση σχετικά με την εφαρμογή της κοινής δράσης αναμένεται για τα τέλη του 2000. Βάσει των αποτελεσμάτων της εν λόγω έκθεσης η Επιτροπή θα αξιολογήσει την ανάγκη για λήψη άλλων μέτρων στον τομέα αυτό, που θα μπορούσαν να καλύπτουν, π.χ. την εξάπλωση αυτού του είδους της εγκληματικότητας στο Διαδίκτυο.

Βάσει του άρθρου 13 της συνθήκης ΕΚ, το Συμβούλιο έλαβε δράση για την καταπολέμηση των διακρίσεων, συμπεριλαμβανομένων των διακρίσεων λόγω φυλής ή εθνοτικής καταγωγής (οδηγία του Συμβουλίου της 29ης Ιουνίου 2000 2000/43/ΕΚ περί εφαρμογής της αρχής της ίσης μεταχείρισης προσώπων ασχέτως φυλετικής ή εθνοτικής τους καταγωγής(2)). Το Συμβούλιο και το Κοινοβούλιο εξακολουθούν να εργάζονται επί της πρότασης περί διαμόρφωσης γενικού πλαισίου για την ίση μεταχείριση στην απασχόληση και το επάγγελμα(3). Η πρόταση της Επιτροπής για απόφαση του Συμβουλίου περί της θέσπισης κοινοτικού προγράμματος δράσης για την καταπολέμηση των διακρίσεων βρίσκεται ακόμα ενώπιον του Συμβουλίου και του Κοινοβουλίου(4). Επιπλέον, η Επιτροπή θα προωθήσει εκστρατείες ευαισθητοποίησης για την καταπολέμηση του ρατσισμού και της ξενοφοβίας, κυρίως στον τομέα της εκπαίδευσης.

Το Ευρωπαϊκό Κέντρο Παρακολούθησης για το ρατσισμό και την ξενοφοβία στη Βιέννη παρακολουθεί την κατάσταση στην Ένωση και συλλέγει στοιχεία σχετικά με τα κρούσματα ρατσισμού και την αποτελεσματικότητα των μέσων για την πρόληψη και την καταπολέμησή του. Πρωταρχικός στόχος του είναι να παρέχει στην Κοινότητα και στα κράτη μέλη της αντικειμενικά, αξιόπιστα και συγκρίσιμα στοιχεία για τα φαινόμενα ρατσισμού, ξενοφοβίας και αντισημιτισμού, ώστε να τα βοηθά κατά την ανάληψη ενεργειών ή των καθορισμό μέτρων εντός της σφαίρας των αρμοδιοτήτων τους. Το κέντρο μπορεί επίσης να διατυπώνει συμπεράσματα και γνώμεςπόψη της Κοινότητας και των κρατών μελών. Οι εθνικές αρχές είναι αρμόδιες για την αντιμετώπιση των συγκεκριμένων φαινομένων και για τη λήψη μέτρων με στόχο την πρόληψη του ρατσισμού, με τη χρήση τηςποστήριξης των κοινοτικών προγραμμάτων και, όπου χρειάζεται, του Κέντρου Παρακολούθησης.

(1) ΕΕ L 185 της 24.7.1996.

(2) ΕΕ L 180 της 19.7.2000.

(3) COM(1999)565 τελικό.

(4) COM(1999)567 τελικό.